**Oleg Vladimirovitš Kvaša** (ven. Олег Владимирович Кваша; s. 26. heinäkuuta 1978 Moskova, Venäjän SFNT, Neuvostoliitto) on venäläinen jääkiekkoilija ja olympiamitalisti, joka pelasi urallaan vasenta laitahyökkääjää. Kvaša aloitti pääsarjauransa Venäjällä TsSKA Moskovassa, mutta hän siirtyi Pohjois-Amerikkaan jo 19-vuotiaana. Hän pelasi NHL:ssä Florida Panthersissa ja New York Islandersissa yhteensä 493 runkosarjaottelua tehopistein 81+136=217. Hänen odotettiin nousevan NHL:n tähtipelaajien joukkoon, mutta parhaimmillaan Kvaša teki runkosarjassa yhden kauden aikana 51 tehopistettä. NHL:stä hän palasi Venäjälle, jossa hän pelasi yhteensä kymmenessä seurassa. Venäjää Kvaša edusti kerran olympialaisissa ja kerran maailmancupissa.

Ura
---

### Seuraura

#### Uran alku

Kvaša on TsSKA Moskovan kasvatti. Hän pelasi ensimmäiset miesten pelinsä seuran kakkosjoukkueessa 16-vuotiaana Venäjän toiseksi korkeimmalla sarjatasolla Vysšaja Ligassa. Seuraavalla kaudella 1995–1996 hän debytoi maan pääsarjassa Kansainvälisessä liigassa, jossa tulokaskausi toi 38 runkosarja- ja kahdessa playoff-ottelussa tehot 2+3=5. Florida Panthers varasi Kvašan kolmannella kierroksella 65. pelaajana NHL:n varaustilaisuudessa 1996. Kauden 1996–1997 hän edusti TsSKA:ta Vysšaja Ligassa.

#### Siirtyminen Pohjois-Amerikkaan ja suuret odotukset NHL:ssä

Kaudeksi 1997–1998 Kvaša siirtyi Florida Panthersin organisaatioon. Hän pelasi koko kauden farmijoukkue Beast of New Havenissa. Kaudella 1998–1999 Kvaša otti paikkansa Panthersin NHL-kokoonpanosta eikä palannut enää farmiin. Hänen tulokaskautensa NHL:ssä toi 68 runkosarjaottelussa tehot 12+13=25. Kaudella 1999–2000 Kvašalta odotettiin tasonnostoa, mutta jäi jälleen 25 tehopisteeseen. Heinäkuussa 2000 Panthers kauppasi Kvašan ja Mark Parrishin New York Islandersiin vaihdossa Roberto Luongoon ja Olli Jokiseen. Hänen ensimmäinen kautensa 2000–2001 joukkueessa toi 62 runkosarjaottelussa vain 20 tehopistettä.

Kaudella 2001–2002 Kvaša paransi hieman otteitaan ja teki runkosarjassa tehot 13+25=38. Hän esitti myös kohtalaisen hyviä otteita puolustussuuntaan. Kaudella 2002–2003 tehopisteitä syntyi vain 26, mutta kausi 2003–2004 jäi Kvašan parhaaksi NHL-kaudeksi. Hän esitti tasaisia otteita ja teki liigan yhden kauden piste-ennätyksensä tehoilla 15+36=51, joilla Kvaša voitti Islandersin sisäisen syöttöpörssin ja jakoi sisäisen pistepörssin voiton Trent Hunterin kanssa.

Heinäkuussa 2004 Islanders korotti Kvašan palkkaa 1,55 miljoonaan dollariin. Hän teki saman vuoden elokuussa vuoden mittaisen jatkosopimuksen joukkueen kanssa. Kvaša pelasi kauden 2004–2005 kotimaassaan NHL:n työsulun vuoksi. Hän siirtyi ensin syyskuussa 2004 Superliiga-joukkue Severstal Tšerepovetsiin ja joulukuussa Kvaša vaihtoi kasvattajaseuraansa TsSKA Moskovaan. Elokuussa 2005 hän teki taas vuoden mittaisen jatkosopimuksen Islandersin kanssa. Kaudella 2005–2006 Kvašan esitykset putosi taas aiemmalle tasolle, ja hän ajautui epäsuosioon sekä joukkueen valmentajien että fanien keskuudessa. Siirtotakarajalla, maaliskuussa 2006 Kvaša kaupattiin lopulta odotetusti muualle, kun Islanders kauppasi hänet Phoenix Coyotesiin vaihdossa kolmannen kierroksen varausvuoroon samalle kesälle.

#### Paluu Venäjälle

Kaudeksi 2006–2007 Kvaša palasi kotimaahansa Superliigaan ja siirtyi Vitjaz Tšehovin paitaan. Seuraavalla kaudella hän oli joukkueen paras maalintekijä ja toiseksi paras pistemies Aleksandr Koroljukin jälkeen. Kaudella 2008–2009 Kvaša jatkoi uraansa Superliigan tilalle perustetussa KHL:ssä Traktor Tšeljabinskin riveissä. Hän oli tehoilla 17+18=35 joukkueen paras maalintekijä ja oli sisäisen pistepörssin toinen. Kaudella 2009–2010 Kvaša jatkoi KHL-uraansa Atlantin joukkueessa. Kauden 2010–2011 hän pelasi Metallurg Magnitogorskissa ja kauden 2011–2012 Neftehimik Nižnekamskissa. Kaudeksi 2012–2013 Kvaša palasi taas kasvattajaseuraansa TsSKA Moskovaan.

Kvaša siirtyi kaudeksi 2013–2014 vuoden mittaisella sopimuksella Avangard Omskiin. Hän nousi joukkueen varakapteeniksi, mutta teki kuitenkin 20 pelaamassaan ottelussa vain neljä tehopistettä. Omsk asetti Kvašan ensin siirtolistalle ja lähetti sitten VHL-joukkue Jermak Angarskiin lokakuun 2013 lopulla. Hän pelasi siellä neljä ottelua, kunnes Omsk purki Kvašan sopimuksen marraskuussa. Joulukuussa hän siirtyi jo uransa seitsemänteen KHL- ja yhdeksänteen Venäjän pääsarjaseuraansa Spartak Moskovaan.

#### Continental Cup -edustus Sofiassa ja paluu KHL:ään

Lokakuussa 2014 Kvaša siirtyi Bulgarian pääsarjajoukkue HK TsSKA Sofiaan lähinnä vahvistaakseen seuraa Continental Cupin toisella kierroksella. Varsin eksoottisen jääkiekkomaan joukkue sai samalla kerralla muita tunnettuja venäläisvahvistuksia; Vladimir Antipovin, Dmitri Bykovin, Mihail Ljubušinin, Dmitri Vlasenkovin ja Aleksei Privalovin. Marraskuussa Kvaša palasi KHL:ään ja siirtyi loppukauden kattavalla sopimuksella kazakstanilaisjoukkue Barys Astanaan. Kvaša pelasi Astanassa 20 runkosarja ja 6 pudotospeliottelua. Hän teki otteluissa vain kaksi maalia. Kausi 2014–2015 jäi Kvašan uran viimeiseksi.

### Maajoukkueura

Kvaša pelasi myös 18-vuotiaiden EM-kilpailuissa vuonna 1996, jolloin Kvaša voitti Euroopan-mestaruuden. Hän pelasi myös alle 20-vuotiaiden MM-kilpailuissa vuosina 1997 ja 1998. Vuoden 1997 turnaus päättyi pronssiin ja vuoden 1998 turnaus hopeaan. Jälkimmäisessä turnauksessa Kvaša jakoi myös neljällä osumallaan Venäjän sisäisen maalipörssin voiton Aleksei Krovopuškovin ja Dmitri Vlasenkovin kanssa. Hänet valittiin turnauksen toiseen tähdistökentälliseen.

Kvaša edusti Venäjää Salt Lake Cityn olympiakisoissa 2002, jolloin hän voitti pronssia. Kvaša pelasi myös maailmancupissa vuonna 2004.

Pelityyli
---------

Kvaša on pelipaikaltaan vasen laitahyökkääjä, mutta osaa pelata myös keskellä. Hän laukoo oikealta. Isokokoinen Kvaša tunnettiin NHL-vuosinaan varsin lahjakkaana pelaajana, mutta kuitenkin hieman laiskana ja epätasaisena suorittajana. Hänen odotettiin nousevan liigan tähtipelaajien joukkoon, mutta parhaimmillaan Kvaša teki runkosarjassa yhden kauden aikana 51 tehopistettä.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 1994–1995 | TsSKA Moskova-2 | RUS-2 | 10 | 1 | 1 | 2 | 2 | - | - | - | - | - |
| 1995–1996 | TsSKA Moskova-2 | RUS-2 | 6 | 2 | 3 | 5 | 12 | - | - | - | - | - | U18-EM | 5 | 4 | 2 | 6 | 6 |
|  | TsSKA Moskova | MHL | 38 | 2 | 3 | 5 | 14 | 2 | 0 | 0 | 0 | 0 |
| 1996–1997 | TsSKA Moskova | RUS-2 | 21 | 16 | 15 | 31 | 55 | - | - | - | - | - | JMM | 6 | 2 | 0 | 2 | 4 |
| 1997–1998 | Beast of New Haven | AHL | 57 | 13 | 16 | 29 | 46 | 3 | 2 | 1 | 3 | 0 | JMM | 7 | 4 | 2 | 6 | 4 | Kakkostähdistö |
| 1998–1999 | Florida Panthers | NHL | 68 | 12 | 13 | 25 | 45 | - | - | - | - | - |
| 1999–2000 | Florida Panthers | NHL | 78 | 5 | 20 | 25 | 34 | 4 | 0 | 0 | 0 | 0 |
| 2000–2001 | New York Islanders | NHL | 62 | 11 | 9 | 20 | 46 | - | - | - | - | - |
| 2001–2002 | New York Islanders | NHL | 71 | 13 | 25 | 38 | 80 | 7 | 0 | 1 | 1 | 6 | OK | 5 | 0 | 0 | 0 | 0 |
| 2002–2003 | New York Islanders | NHL | 69 | 12 | 14 | 26 | 44 | 5 | 0 | 1 | 1 | 2 |
| 2003–2004 | New York Islanders | NHL | 81 | 15 | 36 | 51 | 48 | 5 | 1 | 0 | 1 | 0 |
| 2004–2005 | Severstal Tšerepovets | RSL | 22 | 6 | 5 | 11 | 24 | - | - | - | - | - | MC | 2 | 0 | 1 | 1 | 0 |
|  | TsSKA Moskova | RSL | 26 | 3 | 6 | 9 | 20 | - | - | - | - | - |
| 2005–2006 | New York Islanders | NHL | 49 | 9 | 12 | 21 | 32 | - | - | - | - | - |
|  | Phoenix Coyotes | NHL | 15 | 4 | 7 | 11 | 6 | - | - | - | - | - |
| 2006–2007 | Vitjaz Tšehov | RSL | 27 | 7 | 8 | 15 | 28 | 1 | 0 | 0 | 0 | 0 |
| 2007–2008 | Vitjaz Tšehov | RSL | 54 | 20 | 18 | 38 | 124 | - | - | - | - | - |
| 2008–2009 | Traktor Tšeljabinsk | KHL | 52 | 17 | 18 | 35 | 56 | 3 | 0 | 0 | 0 | 8 |
| 2009–2010 | Atlant | KHL | 46 | 12 | 8 | 20 | 30 | 4 | 0 | 2 | 2 | 2 |
| 2010–2011 | Metallurg Magnitogorsk | KHL | 45 | 5 | 2 | 7 | 46 | 20 | 2 | 4 | 6 | 22 |
| 2011–2012 | Neftehimik Nižnekamsk | KHL | 44 | 10 | 13 | 23 | 56 | - | - | - | - | - |
| 2012–2013 | TsSKA Moskova | KHL | 35 | 4 | 4 | 8 | 26 | 9 | 2 | 4 | 6 | 20 |
| 2013–2014 | Avangard Omsk | KHL | 20 | 1 | 3 | 4 | 54 | - | - | - | - | - |
|  | Jermak Angarsk | VHL | 4 | 2 | 3 | 5 | 2 | - | - | - | - | - |
|  | Spartak Moskova | KHL | 24 | 3 | 3 | 6 | 24 | - | - | - | - | - |
| 2014–2015 | Barys Astana | KHL | 20 | 2 | 0 | 2 | 8 | 6 | 0 | 0 | 0 | 0 |
| 7 kautta | yhteensä | NHL | 493 | 81 | 136 | 217 | 335 | 21 | 1 | 2 | 3 | 8 |
| 7 kautta | yhteensä | KHL | 286 | 54 | 51 | 105 | 300 | 42 | 4 | 10 | 14 | 52 |
| 4 kautta | yhteensä | MHL/RSL | 167 | 38 | 40 | 78 | 210 | 3 | 0 | 0 | 0 | 0 |
| 1 kausi | yhteensä | AHL | 57 | 13 | 16 | 29 | 46 | 3 | 2 | 1 | 3 | 0 |

Lähteet
-------

* Oleg Kvaša The Internet Hockey Databasessa (englanniksi)
* Oleg Kvaša Legends of Hockey -sivustolla (englanniksi)
* Oleg Kvaša *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6  Oleg Kvaša *Elite Prospects*. Everysport Media Group AB.  (englanniksi)
2. 1 2  Purola, Hannu: Esittelyssä NHL:n uusia tähtipelaajia  6.4.2004. Jatkoaika.com. Viitattu 17.11.2014.
3. 1 2 3 4 5  Oleg Kvaša Legends of Hockey -sivustolla (englanniksi)
4. ↑  Oleg Kvaša The Internet Hockey Databasessa (englanniksi)
5. ↑  NHL:ssä tapahtuu (vko 34): Willis jatkaa Lightningissa  21.8.2004. Jatkoaika.com. Viitattu 17.11.2014.
6. ↑  Oleg Kvasha - The Hockey News (englanniksi)
7. ↑  ASHAM, KVASHA INK ONE-YEAR DEALS  15.8.2005. New York Islanders. Viitattu 17.11.2014. (englanniksi)
8. ↑  NHL:ssä tapahtuu, 16. elokuuta: Sopimustulva ei hellitä  21.8.2004. Jatkoaika.com. Viitattu 17.11.2014.
9. ↑  COYOTES ACQUIRE OLEG KVASHA  9.3.2006. GLENDALE, ARIZONA:  Arizona Coyotes. Viitattu 17.11.2014. (englanniksi)
10. ↑  NHL:n siirtoraja umpeutui, jättikaupat jäivät tekemättä  10.3.2006. Jatkoaika.com. Viitattu 17.11.2014.
11. ↑  Pettersson, Robert: NHL-meriterat till krislaget *Hockeysverige.se*.  23.5.2009. NewsMe.  Arkistoitu 29.11.2014. Viitattu 17.11.2014. (ruotsiksi)
12. ↑  Petri Matikaisen Omsk värväsi yli 500 NHL-ottelun hyökkääjän  12.7.2013. SuomiKiekko. Viitattu 17.11.2014.
13. ↑  Кваша прошел драфт отказов и отправился в «Ермак»  31.10.2013. Sports.ru. Viitattu 17.11.2014. (venäjäksi)
14. ↑  Олег Кваша покидает Ангарск  16.11.2013. Хоккейный клуб «Ермак». Viitattu 17.11.2014. (venäjäksi)
15. ↑  Кваша будет играть за «Спартак»  1.12.2013. КХЛ. Viitattu 17.11.2014. (venäjäksi)
16. ↑  Новите попълнения в състава на ЦСКА  17.10.2014. ЦСКА – Хокей. Viitattu 17.11.2014. (bulgariaksi)
17. ↑  Ellis, Steven: Oleg Kvasha Among Additions to CSKA Sofia for Continental Cup  17.10.2014. The Hockey House.  Arkistoitu 21.10.2014. Viitattu 17.11.2014. (englanniksi)
18. ↑  Rogulev, Aleksandr: Состав хоккейного клуба "Барыс" пополнил нападающий Олег Кваша  27.11.2013. МОСКВА:  АСН «Р-Спорт». Viitattu 27.11.2014. (venäjäksi)
19. ↑  Purola, Hannu: Esittelyssä NHL:n uusia tähtipelaajia  6.4.2004. Jatkoaika.com. Viitattu 17.11.2014.